Pokistonda aholiga kamroq choy ichish taklif qilindi

Pokiston rejalashtirish, islohotlar va taraqqiyot vaziri Ahsan Iqbol mamlakat iqtisodiyotini saqlab qolish uchun odamlarni kuniga kamroq piyola choy ichishga chaqirdi. Bu haqda “BBC” xabar berdi.
Pokiston dunyodagi eng yirik choy importchisi hisoblanadi. 2021 yili mamlakat uni sotib olish uchun 600 million dollardan ortiq mablag' sarflagan. Iqbolning aytishicha, choy iste'molini qisqartirish Pokistonning bu mahsulotga bo'lgan import xarajatini kamaytiradi.
“Men xalqni choy iste'molini bir yoki ikki piyolaga kamaytirishga chaqiraman, chunki biz choyni kreditga import qilamiz”, — degan vazir.
Pokiston oliy martabali vazirining talabi mamlakat fuqarolari tomonidan muhokamaga sabab bo'lgan. Ko'pchilik choy iste'molini cheklash mamlakat iqtisodiy muammosini hal qilishiga shubha bildirgan. May oyida Pokiston hukumati o'nlab zarur bo'lmagan hashamatli buyumlarni import qilishni cheklagan. Bozor rastalari egalaridan esa elektr energiyasini tejash uchun do'konni erta yopish so'ralgan.
Avvalroq Pokistonda 12 ta davlat fuqarolarining mamlakatga kirishi taqiqlangandi.